ସୁଷମା ମିଶ୍ର, ଜଣେ ଓଡ଼ିଆ ସାହିତ୍ୟିକା । ଗଳ୍ପ, କବିତା, ନାଟକ, ପ୍ରବନ୍ଧ ଓ ଶିଶୁଲେଖା ଆଦି ସାହିତ୍ୟର ବିଭିନ୍ନ ବିଭାଗରେ ସେ ନିଜ ଲେଖନୀ ଚାଳନା କରିଛନ୍ତି ଓ ଏଥି ନିମନ୍ତେ ବହୁ ପୁରସ୍କାରରେ ସମ୍ମାନୀତ ହୋଇଛନ୍ତି । ଆକାଶବାଣୀର ସେ ଜଣେ ସ୍ୱୀକୃତିପ୍ରାପ୍ତ କଳାକାର । ସେ ବିଭିନ୍ନ ସାମାଜିକ ଅନୁଷ୍ଠାନ ସହିତ ମଧ୍ୟ ଜଡ଼ିତ । ସଂକ୍ଷିପ୍ତ ଜୀବନୀ ସୁଷମା, ୧୯୬୦ ମସିହା ଜୁନ ୨୦ ତାରିଖରେ ପୁରୀ ଜିଲ୍ଲାର ବୀରପ୍ରତାପପୁର ଗ୍ରାମରେ ଜନ୍ମଗ୍ରହଣ କରିଥିଲେ । ତାଙ୍କ ବାପା ଦିବାକର ମିଶ୍ର ଥିଲେ, ଜଣେ ଓଡ଼ିଶା ସରକାରଙ୍କ ଅର୍ଥ ସେବା ଅଧିକାରୀ ଓ ବୋଉ ଦେବଲକ୍ଷ୍ମୀ ମିଶ୍ର ଥିଲେ ଗୃହିଣୀ । ତାଙ୍କ ପରିବାରରେ ସାହିତ୍ୟପ୍ରତି ଆଦର ରହିଥିଲା । ପିତାମାତା ସାହିତ୍ୟାନୁରାଗୀ ଥିଲେ ଓ ଲେଖାଲେଖି ମଧ୍ୟ କରୁଥିଲେ । ଅଜା ଆର୍ତ୍ତତ୍ତ୍ରାଣ ମିଶ୍ର ଜଣେ ସାହିତ୍ୟିକ ଥିଲେ ଓ ନାତୁଣୀ ସୁଷମାଙ୍କ ପାଖକୁ ଗୀତରେ ଗୀତରେ ଚିଠି ଲେଖୁଥିଲେ । ତାଙ୍କ ଆଇ ମଧ୍ୟ ପୁସ୍ତକ ରଚନା କରୁଥିଲେ । ପରିବାରରେ ସାହିତ୍ୟିକ ବାତାବରଣ ଏବଂ ପିତାମାତାଙ୍କ ପ୍ରେରଣାରେ ସୁଷମା ଓ ତାଙ୍କ ତିନି ଭାଇ ଚିତ୍ତରଞ୍ଜନ, ବିଶ୍ୱରଞ୍ଜନ ଓ ମନୋରଞ୍ଜନଙ୍କୁ ପିଲାଦିନରୁ ସାହିତ୍ୟପ୍ରତି ଆକର୍ଷିତ ହେଇଥିଲେ । ପିତାଙ୍କର ଚାକିରୀରେ ବଦଳି ଯୋଗୁ ସୁଷମା ଓଡ଼ିଶାର ଭିନ୍ନ ଭିନ୍ନ ସ୍ଥାନରେ ଶିକ୍ଷାଗ୍ରହଣ କରିଥିଲେ । ସେ ବ୍ରହ୍ମପୁର ମେଡ଼ିକାଲ ସ୍କୁଲ, କଟକ ମୁନିସିପାଲିଟି ସ୍କୁଲ, ବୋର୍ଡ଼ ସ୍କୁଲ ଓ ବଣେଇଗଡ଼ର ଗାର୍ଲ୍ସ ସ୍କୁଲରେ ନିଜ ସ୍କୁଲ ଶିକ୍ଷାଲାଭ କରିଥିଲେ । କଟକର ଶୈଳବାଳା ମହିଳା ମହାବିଦ୍ୟାଳୟରୁ ସେ ନିଜ କଲେଜ ଶିକ୍ଷା ଗ୍ରହଣ କରିଥିଲେ । କଲେଜ ଶିକ୍ଷା ପରେ ତାଙ୍କର ବିବାହ ଭାରତୀୟ ପ୍ରଶାସନିକ ଅଧିକାରୀ ସୁରେନ୍ଦ୍ର ମିଶ୍ରଙ୍କ ସହ ହୋଇଥିଲା । ବିବାହପରେ ସ୍ୱାମୀଙ୍କ ପ୍ରୋତ୍ସାହନରେ ସେ ଉତ୍କଳ ବିଶ୍ୱବିଦ୍ୟାଳୟରୁ ଦର୍ଶନରେ ସ୍ନାତକ ଶିକ୍ଷା ସମାପ୍ତ କରିଥିଲେ । ସେ ସମ୍ବଲପୁର ବିଶ୍ବବିଦ୍ୟାଳୟରୁ ଓଡ଼ିଆରେ ସ୍ନାତକୋତ୍ତର ଓ ପିଏଚଡ଼ି ହାସଲ କରିଛନ୍ତି । ତାଙ୍କ ପିଏଚଡ଼ି ସନ୍ଦର୍ଭ ଥିଲା  "ଉତ୍ତର ସତୁରୀ ଓଡ଼ିଆ କବିତାରେ ଗୀତିଧର୍ମିତା"  । ସୁଷମାଙ୍କର ସବ୍ୟସାଚୀ ଓ ସୌମ୍ୟକାନ୍ତ ନାମରେ ଦୁଇ ପୁତ୍ର ଅଛନ୍ତି । ସବ୍ୟସାଚୀ ଜଣେ ଅଭିନେତା । ସାହିତ୍ୟ ସର୍ଜନା ସୁଷମା ପିଲାଦିନରୁ ସାହିତ୍ୟ ସହିତ ଜଡ଼ିତ ରହି ଲେଖାଲେଖି ଆରମ୍ଭ କରିଥିଲେ । ପିତାମାତାଙ୍କ ପ୍ରେରଣାରେ ସେ ଓ ତାଙ୍କ ତିନି ଭାଇ ବାଳପ୍ରଭା ନାମକ ଏକ ହାତଲେଖା ପତ୍ରିକା ପ୍ରକାଶ କରୁଥିଲେ । ଦଶମ ଓ ଏକାଦଶ ପଢ଼ିବା ସମୟରେ ତାଙ୍କ ଲିଖିତ କବିତା ମୀନାବଜାର ଓ ଟିକିଦୁନିଆ ଆଦି ପତ୍ରିକାରେ ପ୍ରକାଶ ପାଇଥିଲା । ପରେ ତାଙ୍କ ଲେଖା ଧରିତ୍ରୀ, ସମାଜ, ସମ୍ବାଦ, ସୁଚରିତା, ଝଙ୍କାର, ସପ୍ତର୍ଷି, କଥା ଓ ପ୍ରତିବେଶୀ ଆଦି ବହୁ ପତ୍ରପତ୍ରିକାରେ ପ୍ରକାଶିତ ହୋଇଥିଲା ।